作者:唐堯客
標題:大樑行
內容:客有成都來，為我彈鳴琴。前彈別鶴操，後奏大樑吟。大樑傷客情，荒臺對古城。版築有陳跡，歌吹無遺聲。雄哉魏公子，疇日好羅英。秀士三千人，煌煌列眾星。金槌奪晉鄙，白刃刎侯嬴。邯鄲救趙北，函谷走秦兵。君子榮且昧，忠信莫之明。間諜忽來及，雄圖靡克成。千齡萬化盡，但見汴水清。舊國多孤壘，夷門荊棘生。蒼梧彩雲沒，湘浦綠池平。聞有東山去，蕭蕭班馬鳴。河洲搴宿莽，日夕淚沾纓。因之唁公子，慷慨此歌行。